RELIANCE
ఆర్‌కామ్‌ నుంచి సూపర్‌ వేల్యూ
హైదరాబాద్‌, మే 3: తెలుగు రాష్ట్రాలలో కొత్త డేటా పథకాలను ప్రకటించడం ద్వారా అనిల్‌ అంబానీ సంస్థ రిలయన్స్‌ కమ్యూనికేషన్స్‌ మొబైల్‌ డేటా యుద్ధానికి సై అంటోంది. ఇప్పటికే విభిన్న ఆఫర్లతో రిలయన్స్‌ జియో, ఎయిర్‌టెల్‌ తదితర మొబైల్‌ దిగ్గజాలు డేటా టారిఫ్‌లతో వినియోగదారులను ఆకట్టుకునే ప్రయత్నాల్లో ఉన్నాయి. తాజాగా ఆర్‌కామ్‌ సూపర్‌ వేల్యూ పేరుతో 70రోజుల డేటా ప్యాక్‌ను తీసుకువచ్చింది. ప్యాక్‌ విలువ రూ. 148కాగా 70జిబి వరకూ 4జీ హైస్పీడ్‌ డేటాను పొంద వచ్చని కంపెనీ చెబుతోంది. వెరసి రోజుకి 1జిబి డేటాను వినియో గించుకోవచ్చని, దీంతోపాటు రూ.50 టాక్‌టైమ్‌ కూడా లభిస్తుందని వెల్లడించింది. అంతేకాకుండా నిమిషానికి రూ.0.25 చొప్పున కాల్స్‌ చేసుకోవచ్చని వివరించింది. రూ.148 విలువగల ఈ ప్లాన్‌ రెండు తెలుగు రాష్ట్రాలకే పరిమితమని పేర్కొంది. అంతేకాకుండా ఇందులో ఇతర పథకాలు కూడా ఉన్నాయి. సూపర్‌ వేల్యూ పథకంతోపాటు ఎఫ్‌ఆర్‌సి 54, ఎఫ్‌ఆర్‌సి 61 ప్లాన్‌లను ఆర్‌కామ్‌ ప్రవేశపెట్టింది. ఎఫ్‌ఆర్‌సి 54లో భాగంగా వినియోగదారులు 28 రోజులపాటు 4జీ డేటాను రోజుకి 1జిబి చొప్పున పొందవచ్చు. ఇందుకు రూ.54 రీఛార్జ్‌ చేసుకోవలసిఉంటుంది. ఆర్‌కామ్‌ నెట్‌వర్క్స్‌కు నిమిషానికి 10పైసలు చొప్పున కాల్స్‌ చేసుకోవచ్చు. ఇతర నెట్‌వర్క్‌లకు లోకల్‌, ఎస్‌టిడి కాల్స్‌ చేస్తే 25పైసలు చొప్పున వసూలు చేస్తారు. ఇక ఎఫ్‌ఆర్‌సి 61 ప్లాన్‌లోఅయితే రూ.61తో రీఛార్జ్‌ చేసుకుంటే 28రోజులకు రోజుకి 1జిబి 4ఈ డేటా లభిస్తుంది. ఆర్‌కామ్‌ నెట్‌వర్క్స్‌కు కాల్స్‌ చేస్తు 6సెకన్లకు 1పైసా టారిఫ్‌ కాగా ఇతర నెట్‌వర్క్‌ల కాల్స్‌కు 2 సెకన్లకు 1పైసా వసూలు చేస్తారు.